પાણીપૂરી પર મહિલાઓનો એકાધિકાર છે એવી ધારણા ભલે હોય પુરુષો પણ એના માટે એટલા જ તલપાપડ હોય છે. એમાં પાણીપૂરીની લારીના પ્રાઇમ ટાઇમ (સાંજે 4થી 7નો ગાળો) વખતે ચોમેર મહિલાઓથી ઘેરાયેલી પાણીપૂરીના ઠેલે પુરુષોએ પોતાનો નંબર આવે એ માટે રીતસર અનામત ક્વૉટા માગવો પડે એવી સ્થિતિ હોય છે. બાય ધ વે, ટીવી ચેનલોના પ્રાઇમ ટાઇમ કરતા પાણીપૂરીના પ્રાઇમ ટાઇમમાં ઘોંઘાટ ઓછો હોય છે. સમાચાર ચેનલોની ચર્ચામાં બોલકો પેનલીસ્ટ કહ્યામાં ન હોય ત્યારે એન્કર મોંઢામાં બે-ચાર પાણીપૂરી ઠૂંસીને એને ચૂપ કરી શકે છે.